Marianne Jelved (RV), 2002-03-12:
Først vil jeg gerne sige tak til regeringen for svaret på de to forespørgsler.
Det Radikale Venstre er enige i, at det er for tidligt at drage egentlige konsekvenser af Farumsagen som sådan.
Den proces, der er i gang nu - og jeg vil bl.a. pege på Indenrigsministeriet, der nu har sat Farum Kommune under administration - må jo føre til en kortlægning af økonomien i Farum Kommune og af de pengestrømme, der er foregået, og som foregår.
Men der er selvfølgelig ingen tvivl om, hvilket debatten i dag også bekræfter, at der er forhold at lære af, når Farumsagen er afdækket.
For en del år siden hævede Farum Kommune skatten med 1,7 pct., og borgmesteren, Peter Brixtofte, gav daværende finansminister Mogens Lykketoft skylden for den nødvendighed, som han udtrykte det.
Når jeg tager den frem nu, er det, fordi allerede dengang gav det anledning til meget debat om, hvor uigennemskuelig en kommunes økonomi er og dermed også begrundelsen for, at man skal hæve skatten på et givet tidspunkt, og hvad der er årsagen til det.
Jeg mener helt klart, at noget af det, der ligger bag ved den situation, som Farum Kommune er havnet i, er, at det ikke er muligt med det nuværende regelsæt at gennemskue de økonomiske forhold i en kommune.
Men det får vi klarlagt.
Bagmandspolitiets arbejde fører jo også på et tidspunkt til en belysning af mulige ulovligheder, og mennesker, der begår ulovligheder, uanset om de er politikere eller ikke, kan man jo desværre ikke gardere sig imod.
Men vi må se, hvad det er for overtrædelser af gældende lovgivning, det vil vise sig der er foregået.
Vi kan ikke dømme nogen, før sagen er gået sin gang efter retssystemet i Danmark.
Tilsynsrådets arbejde er sandelig blevet intensiveret, bl.a. ved at tilsynsrådet nu begynder at bruge de midler, som de faktisk har, og de bruger dem ganske massivt.
Jeg tror, der er mange borgere i Farum, der er forbavsede over, at det sker nu.
Jeg tror, at mange folketingsmedlemmer har fået henvendelser igennem den senere tid om borgere, der mener, de har gjort opmærksom på alle mulige forhold igennem årenes løb, uden at der er kommet noget ud af det.
Det giver selvfølgelig også folketingsmedlemmer, inklusive mig selv, noget at tænke over.
Men i 1997 nedsatte den daværende regering, og det er sådan til trøst for Dansk Folkepartis ordfører, jo et klageudvalg, som havde til formål at belyse de historisk betingede tilsyns- og klagemuligheder, som er i den kommunale sektor, og at give borgerne - det var et af formålene med at nedsætte det klageudvalg, som har afgivet betænkning, der i øvrigt hedder »Statens tilsyn med kommunerne« - et mere effektivt og overskueligt klage- og tilsynssystem.
Dette sidste er direkte citeret fra kommissoriet.
Så hele problemstillingen om borgernes muligheder for at gennemskue både dem, de har valgt, og økonomien og forholdene i en kommune - de afgørelser, byrådene og forvaltningerne kommer med - har vi til gode at se forbedrede, og der er jeg meget tilfreds med, at indenrigs- og sundhedsministeren nu for anden gang fra Folketingets talerstol, i hvert fald hvor jeg har hørt det, har bekræftet, at der kommer et lovinitiativ på baggrund af klageudvalgets betænkning.
Det er også klart, at byrådet som sådan har handlemuligheder og ansvar, og byrådet er, som alle ved og kan følge det i pressen, nu i gang med at bruge disse muligheder.
Igen, ligesom omkring tilsynsrådet, kan man undre sig over, at de muligheder ikke er blevet brugt før. Jeg tror også, at der er adskillige partier, der har været involveret i de afgørelser, der er truffet i byrådet.
Det er ikke kun ét parti, der har ansvar.
Det er faktisk byrådet som sådan og de partier, det repræsenterer.
Jeg tror, det er fremgået også af B.T.'s reportager, at det er embedsmænd, der er kilder i mange af sagerne.
Embedsmændene spiller selvfølgelig også en rolle i denne sag, og jeg kan ikke lade være med med en vis ironi - det er ikke, fordi den sag skal rejses nu - at minde om, at vi jo også har en debat til gode om brug af embedsmænd, som vi ikke har fået ført på grund af valgkampen, men den håber jeg kommer op på et tidspunkt, selv om vi har fået en ny regering.
Det var i hvert fald de partier, der var meget opsat på den sag for ikke så længe siden. Så må jeg sige, at det er en udmærket idé, som Det Radikale Venstre gerne vil støtte regeringen og indenrigs- og sundhedsministeren i, at nedsætte et udvalg med Jens Peter Christensen som formand med udgangspunkt i klageudvalgets betænkning for at se på en række forhold, som blev nævnt.
Det går jeg ud fra at Kommunaludvalget muligvis får lejlighed til at drøfte med ministeren, for man kunne jo måske overveje at komme med ideer til, hvad et sådant udvalg kunne arbejde med.
Der er også et finansieringsudvalg, der sidder og arbejder med udligningsordninger m.v. omkring kommunerne, og der skal jeg igen opfordre indenrigsministeren til at prøve, om det ikke var muligt at få det finansieringsudvalg til også at se på en forenkling af systemet, uanset at det må kræve mange og lange overgangsordninger, så vi får en mere gennemsigtig finansiering af kommunernes økonomi.
I Det Radikale Venstre mener vi, det er vigtigt, at de instanser, som er valgt, og som har til opgave på forskellige måder at varetage deres ansvar og deres opgaver også i forhold til Farumsagen - det er Farum byråd, det er Tilsynsrådet i Frederiksborg Amt, det er Indenrigsministeriet med ministeren i spidsen, det er politiet - skal holdes fast på de opgaver og det ansvar.
Men det er klart, at også Folketinget må stille krav om at kunne følge sagen, ikke ved forespørgsler en gang om ugen eller noget i den retning, men jeg kunne opfordre ministeren og regeringen, regeringspartierne, til at overveje, hvordan Kommunaludvalget var i stand til at følge de undersøgelser, der pågår: Om vi skal gøre det via samråd jævnligt, eller vi skal finde en anden form?
Men jeg tror, det er vigtigt for processen, at Folketinget også er involveret i forløbet.
Forestillingen om, at en kommune kan og bør drives som en virksomhed, tror jeg er en farlig forestilling og en farlig retorik.
Borgmestre, byrådsmedlemmer og folkevalgte bør ikke være indkøbschefer.
Når jeg bruger det billede, så er det, fordi det er Farumborgmesteren selv, der har brugt det for mindre end en måned siden eller godt og vel for en måned siden, i det nye år i hvert fald, ved et større arrangement arrangeret af Det Radikale Venstre.
Jeg tror, at vi er nødt til også at se på fremtidige muligheder for, hvordan vi driver den offentlige sektor effektivt, men på betingelse af, at det er gennemskueligt, og at det er muligt at føre offentlig kontrol og have offentlig indsigt med det, der sker.
Det er jo ofte, at kontrakter osv. bruges som begrundelse for, at der ikke er mulighed for at få offentlig indsigt.
Der er én ting, der står fast, hver gang vi taler om den offentlige sektor, kommunernes opgaver og arbejde: Det er skatteborgernes penge, det drejer sig om.
Det er ikke risikovillig kapital, der kan bruges på en hvilken som helst måde.
Det tror jeg heller ikke, at der er politisk uenighed om.
Måske tværtimod.
Men der er ikke nogen andre til at betale de udgifter, en kommune afholder.
Det betyder også, at der ikke er nogen nemme veje.
Det er også vigtigt at diskutere den offentlige sektor og kommunerne.
Vi må sikre, at regelsættet er på en sådan måde, at ingen af de handlinger, der foretages, kan unddrage sig offentlighedens indsigt og kontrol.
Jeg tror - for at slutte af med det - at der er brugt flere penge i Farum Kommune, end der har været indtægter til.
Det har man forsøgt at løse på forskellige måder.
Man har måske endda haft en forestilling om, at man kunne løse det ved at investere på en måde, så kommunen kunne skaffe sig midler til de almindelige opgaver i kommunen.
Måske er det dét, der er baggrunden, det ved vi ikke - jeg forlanger ikke noget svar fra regeringspartiernes ordførere eller noget i den retning - men jeg peger bare på, at den tankegang, at man kan investere sig til en finansiering af faste udgifter og opgaver, altså er et problem, fordi det ikke er risikovillig kapital, man arbejder med.
Hvis ikke engang de har mulighed for at gennemskue det, så har vi et problem.